KSA kry nou jou huis in orde – Pollock | Netwerk24
Deur Christo Buchner 24 November 2019 13:00
Shaun PollockFoto: Getty Images
Krieket Suid-Afrika (KSA) moet sy huis so gou as moontlik in orde kry.
Dit is die boodskap van die eertydse nasionale kaptein, Shaun Pollock, wat die afgelope naweek aan die Gary Player uitnodigingstoernooi by die Lost City-gholfbaan in Sun City deelgeneem het.
Soos vir feitlik almal wat die Suid-Afrikaanse krieketbelange op die hart dra, is KSA se planne vir Pollock omtrent so helder soos modder.
“Ek weet ook nie hoe KSA se planne met die aanstelling van hul direkteur van krieket gaan werk nie en wanneer alles in plek gaan wees nie, maar met ’n massiewe toer van Engeland wat feitlik op hande is, moet dinge vinnig gebeur sodat die planne in werking gestel kan word vir daardie toer,” sê Pollock.
Met ’n massiewe toer van Engeland wat feitlik op hande is, moet dinge vinnig gebeur sodat die planne in werking gestel kan word vir daardie toer.
“Sportsituasies in Suid-Afrika, soos met feitlik alles, is baie kompleks en om aansoek te doen vir die pos as direkteur van krieket moet jy die sensitiwiteit van die land en SA krieket verstaan.
“Dit is dalk net té ambisieus om te wil dink dat veel verandering aangebring kan word.
“Die nasionale span moet herbou word nadat verskeie sleutelspelers oor die laaste twee jaar verloor is en dit gaan altyd ’n uitdaging wees.
“Wanneer die spanbestuur daargestel word, moet daar slim gekies word en daar sal goeie wedstrydplanne moet wees.
“Hierdie toer van Engeland gaan ’n grote wees en sal bepalend wees om te sien waartoe hierdie SA span in staat is,” glo Pollock.
“Ek weet nie genoeg van diegene wat in beheer is (Thabang Moroe en kie) om hul karakter en hul agendas te kan bespreek nie.
“Die feit dat van hulle nie op die hoogste vlak gespeel het nie, is nie vir my ’n bepalende faktor nie.
“Ek glo altyd dat wanneer ’n span deur ’n moeilike tyd gaan, soos die nasionale span nou, moet jy terugkeer na die basiese aspekte.
“Ek glo ons boulaanval met Vernon (Philander), KG (Kagiso Rabada), Lungi (Ngidi) en dalk nog een veelsydige speler, is goed genoeg om 20 paaltjies te neem. Die uitdaging gaan egter vir die kolwers wees om teen ’n baie goeie Engelse boulaanval genoeg lopies aan te teken om ons ’n wenkans te gee.
“Daar gaan ook net een plaaslike meerdagwedstryd wees vir die toetsspelers om slaggereed te word vir die eerste toets vanaf 26 Desember in Centurion.
Veral uit ’n keurder-oogpunt sal dit nutteloos wees om T20-krieket te kyk en dan die span te wil kies.
“Dit is maar min kans, want met hierdie MSL (Mzansi-superliga) kan jy beslis nie in ’n T20-reeks ingestel word vir ’n toetsreeks nie. Veral uit ’n keurder-oogpunt sal dit nutteloos wees om T20-krieket te kyk en dan die span te wil kies,” sê hy.
Pollock reken ook die nasionale spelers moet meer blootstelling in die plaaslike reeks kry en veral in die meerdaagse kompetisie.
“Ons moet slaggereed wees vir daardie eerste twee toetse teen Engeland, anders gaan ons die heeltyd moet terugveg en dit gaan nie maklik wees nie.
Pollock het ook die kapteinskap van die nasionale span oorgevat net ná die krisis met die Hansie Cronjé-skandaal, maar hy sê dit was ’n heel ander soort van situasie en hy het darem ’n goeie span en goeie stelsel geërf.
Wat die kolfblaaie teen Engeland betref, sal Pollock net goeie krieketblaaie wil sien.
“Ons sterkpunt is ons boulaanval en die kolfwerk is taamlik onervare. Sorg net dat die blaaie goed en betroubaar is en waarop die kolwers groot tellings kan bou,” reken hy.
Meer oor: Thabang Moroe | Shaun Pollock | Suid-Afrika | Krieket | Ksa | Direkteur | Proteas | Afrigter | Toetsreeks | Toer
KSA steier op 0/3
Skuimkop: SA krieket bloei, wees bang (Tha)bang